
Ilusal jõe kaldal, varjuliste saare-, pärna- ja paju- 
puude vahel vanamoodi hollandi tuuleveskis, mille ,Issanda 
aastal 1721 raesugulane Johann Friedrich Bohnsak Jumala 
auks ja ligimeste kasuks“ ehitada lasknud, nagu kiri veski 
müüris laia, kunstiliselt tahutud pae peal kuulutab, — seisab 
ilusa uhke proua AnnaDorothea pilt, mida vanade paja- 
tuste järele iialgi keegi paigalt tõsta ei tohi, ehk muidu 
tuleb Anna Dorothea ise kõiges oma uhkes tähtsuses öösi 
»kodu käima“ ja õnnetut pildiliigutajat kohutama. 

Nimetatud pilt on õieti kaunis lihtsalt valmistatud 
kunstiteos. . Kaugel pildi tagaseinas laotavad kõrged kuu- 
sed ja nende all laiad viljapuud oma oksad välja, kuna 
paksude punakate pilvede vahelt hallis mundris kõverdatud 
käsivars peenikeselt maalitud käega ja seda seltsi lilledega, 
milledest kiri ütleb, et nad ka ilma töö ja ketruseta hästi 
on ehitud, nähtavale tuleb. Allpool kätt, pildi esiküljel 
säravad lopsakalehelisest põõsast mitmevärvilised õied, aga 
ka valged kartulid, punased porgandid, kollased naerid, 
õunad ja muud toitvad aedviljad vaatleja silmi. Paremat 
kätt suurem pildiruum on Anna Dorothea jaoks jäetud. 

Peenel õitsval palgel, punased roosid läikivate mus- 
tade juuste peal; läbipaistev lühidapihaline kleit ümber 
kõrge, täie ja ometi saleda keha, nii seisab ta oma suurte, 
mustade, naervate silmadega uhkelt ja käskivalt vaataja 
ees, ehk küll pea veidi kartlikult imelikult pilvist ulatava 
käe poole tagasi pöördud; ja parem jalg mustas atlaskin- 
gas nagu põgenedes ette sirutatud. Siiski suruvad peeni- 

kesed käed nagu võidurõõmus vastu rinda üht valgete ja 
punaste roosidega täidetud korvikest, mille hõreda palmi- 
tuse vahelt aga ka terve mägi ilusaid kollakaid ube ede- 
valt läikides vilguvad. 


Jaheda mihklikuu päikese viimsed kiired hakkasid 
juba teispool jõge metsa taha kaduma. Vana Nigula 
kiriku kõrgest punasekatuselisest tornist kõlasid õhtukella 
hääled manitsedes tumedalt hämara taeva all. Aga linnas, 
mille vagusad kodanikud vanast päritud kombe järele muidu 
ikka esimese kellalöögiga õhtule jäid ja päevatöö seisma 
jätsid, ei tahtnud täna kunagi rahu sobida. Veel poole 
tunni aja eest olid mitmed vankritäied noori rohelisi puid, 
lilli, vanikuid ja värskeid lõhnavaid kuuseoksi niihästi 
kitsast vesiväravast kui kõrgest Tallinna väravast linna tul- 
nud, ja pidid veel enne ööd puud majade uste ette, lilled 
ja vanikud vanade hallide kivist seina müüridele kinnita- 
tama ning pikad kuuseokstega ümbritsetud lipuridvad püsti- 
tatama. Oli ju kahekümneühe-aastane Põhja sõda, mis kui 
viimne jätk alalise verevalamise ajast Läänemere-maid 
kurnas, käesoleva 1721. aastaga ometi kord õnnelikult lõpe- 
tatud. Ja näüd püüdsid une valitsuse alla saanud maa ja 
linnad oma rõõmu avalduseks rahupüha võimalikult suure- 
päraselt pühitseda. 

Hulgani olid aulikud meistrid oma sellid ja õpipoisid 
homseks pühaks linna ehtima saatnud, kuna nad ise õpe- 
tades ja juhatades ühe maja eest teise ette käisid ja seal- 
juures ettetungivate, uudishimuliste »mittesakslaste“, talu- 
poegade üle pahandasid, kes peale seda, kui nad oma 
rohelisekoormad sisse toonud, enam muud ei oskavat teha, 
kui rumala näo ja ammuli suuga vahtides majade ilusta- 
jatel tüliks jalus olla. 

Kõige ägedam liikumine ja kiirem talitamine oli kesk 
linna väikesel turuplatsil, mille ümber seisvad majad, ja 

iseäranis rikka raehärra Johann Friedrich Bohnsaki suur 
kivine eluhoone juba täielises lippude ja pärgade ehtes 
seisis. -Isegi põlevad küünlad akendel ei puudunud enam. 

Isand Bohnsak ise seisis maja trepi kunstiliselt valatud 
raudse käsipuu najal ja vaatas uhke rahulolemisega alla 
imestava rahvahulga peale, kes kõige tihedamas salgas 
tema maja ees seisis. 

Seal läks maja uks lahti, ja kaks neiut selleaegseis 
ülikonnis, lühikese kitsa piha küljes pikk voldiline alus, 
astusid trepi peale. 

Neiud olid ühesuurused ja kaunis ühevanused. Aga 
kuna ühe õitsvail palgeil ja säravais silmis ainult mõtteta 
ja mureta õnnelise nooruse läige pesitses, avaldas teise, 
vähe vanema neiu valge otsaesine ja vaikiv suu tutvust 
elutõsisuse, vahest ehk karmusegagi. Mõlemad olid ühte- 
viisi ammugi vanemateta ja jõuka härra Bohnsaki kasu- 
“lapsiks saanud, kes neile kaugelt sugulane. Mõlemad olid 
heitliku härra heategusid kui tujusid oma vahel jagama 
pidanud, mil puhul suurem lahkus ja viimasel ajal koguni 
hellitus noorema ja ilusama Anna Dorothea osaks said, 
küna pahaidused ja kõik kohustused vaidlemata vanema 
ja tõsise Elsabe pea peale langesid, olgu ta neid ära tee- 
ninud või mitte... 

/-- Kindaid kätte tõmmates astus Anna Dorothea härra 
Bohnsaki kõrvale. 

»Mis sul homseks teha jääb, onu, kui sa täna juba 
kõik pidu uhkuse ära maitsed?“ küsis ilus tüdruk kelmilt 
naerdes. 

»Homseks?“ Väike paksukehaline raehärra ajas toreda 
parukaga ehitud pea uhkelt püsti. ,Ära seda karda! Homme 
ei ole enam aega siin ehitud trepi peal seista. Homme 
marsin, kuldpidemega mõõk vööl ja kolmenurgeline kübar 
peas, oma roodu ees. Sest meie kodanikkude vägi läheb 
niisama lehviva lipu ja kõlava mänguga kiriku, nagu 
Vene keisri võitjad hulgad. Ja nagu sa juba ammugi 
tead, on minu uhke ja kadestamisväärt kohus suurt valget 

siidilippu, mida meie linna kõrged naisterahvad alles mõne 
aasta eest linna kaitseväele kingiks tõid, kodanikkude ees 
kanda. 

Peale jumalateenistust on suur pidusöök, mu rõõmus 
tuvike, mida linn kroonuametnikkudele annab, ja mille 
juures meie, kelle omaksed raekojas istuvad, ometi puu- 
duda ei tohi. 

Ning viimaks õhtul, kas sa aimad, mu südameke, 
kui palju meil murelistel linna vanematel kulu ja vaeva 
on olnud meie vana auväärt gildisaali nii kenaks ning meie 
neiude ja noorikute vastuvõtmiseks nii kõlvuliseks teha, 
kui ta nüüd on? Sa imestad ja võib-olla koguni kohme- 
tadki kõigi nende lõunamaa kasvude ja lillede ilu ja kirjel- 
damata valgusemere ees, mis sulle homme õhtu vastu 
voolab...“ 

»Kas tõesti, onu? Ma ei ole ju kartlik, vaid tahan 
ennem oma auväärt onu käekõrval tantsida, nii pikal ja 
pühalisel sammul ning ilma metsikute keerutusteta ja 
hüpeteta, et tal mantel õlal ega parukapats kukla taga 
kordagi ei pea liikuma,“ kõlas poolmeelitavalt, pool-lustiliselt 
ilusa neiu huulilt, kuna ta ruttu kõrvalepöördud näol Elsabe 
poole naeris ja silmi pilgutas. 

»Sa ei tarvitse mind alati onu nimega pilduda — 
mida ma ju ei olegi. Mu ristinimi on Johann Friedrich. 
Pealegi ei ole ma ammugi nii vana, et ma ka keerutusi 
tantsida ei suudaks,“ kostis härra Bohnsak pahase äge- 
dusega, sest ta oli neiu varjatud naeru küll märganud. 

»Ja mis ma tahtsin ütelda, Elsabe,“ pöördus ta äkit- 
selt vanema neiu poole, kes seniajani sõna lausumata kõne- 
lejate selja taga uksepiidal toetunud ja hämaras taeva 
poole vaadanud. 

»Miks need vanikud siin ukse ümber nii — nii lode- 
valt kinnitatud? Ja lipuritv seal katusekambri akna najal 
vaarub Sinna ja tänna. Homme, kui teda tarvitada tahe- 
takse, langeb ta pidulistele vististi pähe... Et see jalamaid 
korda seataks!“ 


Sõna lausumata, kerge naeratus näol, tahtis Elsabe 
käsku täitma minna. Aga ruttu hüppas Anna Dorothea” 
teda takistama. ,Kas sul siis ununud on, et me valli peale 
vaatama tahtsime minna, kas kaubahärra Werneri heeringa- 
laev, mille peal ka tädipoeg Prits Riiast tuleb, juba merel 
näha on. Ega ma ometi üksi julge nüüd õhtul läbi paksu 
rahvahulga tungida.“ 

» On siis selleks ainult Elsabe kohane? Minu seltsis, 
Annake, oled sa igatahes rohkem kaitstud. Las'- Elsabe 
oma talituse juurde minna, kuna mina valli peale kaasa 
tulen,“ otsustas härra Bohnsak. 

»Taevas hoia,“ kiljatas Anna veidra ehmatusega kõr- 
vale põrgates. »Tantsima peame homme õhtu gildisaalis 
muidugi. Vaja jõudu kokku hoida, et tähtsas toimetuses 
hinge puudust ei tuleks...“ 

Ja enne kui onu midagi oleks vastata võinud, oli 
ülemeelselt kihistav tüdruk Elsabe enesega ARSi alla veda- 
nud ja rahvahulga seas kadunud. 

Ehk küll vähe tänavaid kuni vallini oli läbi käia, 
jõudsid neiud ometi ainult viivitustega edasi. 

Sest peale uudishimulise rahvahulga, millele värava- 
vaht, kelle hool oli õigel ajal ,mittesakslased“, talupojad, 
linnast välja ajada ja väravad lukku panna, lahkesti juba 
kolmanda veerandtunni vaatamisaega pikendas, kõndisid 
nüüd ka ehtimisega valmis saanud kodanikud mööda täna- 
vaid ja silmitsesid oma käte töid. 

Siin tervitades, seal paar sõna vastutulijate tutvatega 
vahetades tõttasid neiud edasi ja ronisid viimaks kitsast 
treppi mööda valli peale. 

Siin peatume pisut, enne kui me mere poole edasi 
läheme,“ nimetas Elsabe, ühe väikese sellel kohal sõjas 
langenute mälestuseks ehitatud kabeli ees seisatades ja 
haledal meelel käsi risti heites. 

»Siin on see paik, kus kümne aasta eest võidurikkad 
vene väed jäädavalt sisse tungisid ning linna isad ja mehed 
võõral käsul kodukollet kaitstes surma leidsid. 


9 


Siin langesid ka meie isad ja jätsid onu Bohnsakile 
kolm vaeslast, *sinu ja minu ja tädipoja Pritsu kasvatada. 
Ja kui ta ka mõnes tükis veider ja — vähe õigusetegija 
on, meiega, kes me ainult talle kaugelt sugulased oleme, 
on tal siiski mõnd vaeva olnud. : 

Iseäranis sinu kasuks, armas Anna, on ta nurisemata 
niihästi raha kui aega ja — koguni armastust ohverdanud. 
Kuis lubab su süda temaga nii vähe tänulikul kombel 
ümber käia? Kord ahvatled sa oma ülemeelsuses teda 
nooruskuuma austajat mängima, ning teinekord jahutad 
sa ilma armuta oma pilketuju ta kallal. See näib nii 
südameta ja üleannetu — anna andeks, et ma seda sulle 
meelde tuletama pean,“ lõpetas tõsine neiu paludes. 

»Oh kui õrn ja kaastundlik sina küll oled,“ naeris 
ilus Anna rõõmsalt. ,Sinu meelest oleks vist parem ala- 
lises aukartuses kõrgi onu kentsakate tujude ees püsida. 
Ta vanamoodi ja lapsikute meelituste peale, milledeks 
temal aeg ammugi hilja võiks olla, kõige pühalisemas 
liigutuses jah ja aamen ütelda ja temale kui armukuum 
mõrsja ta lühikese jämeda kaela ümber hakata, — seda 
sa minult vist nõuaksid? See saaks ka onule meeldima. 
Aga eksite mõlemad. Tea, et ma ammugi juba ühe teise 
päralt olen ja igatsusega seda tundi ootan, mil ta mind 
tooma võib tulla. Või ei ole ma tõesti sest veel midagi 
sulle rääkinud,“ lausus ta, korraga kahjurõõmuliselt tera- 
vasti kasuõe silmi vaadates. 

»Ära karda, ma tean kõik,“ ütles vanem neiu imelisel 


helita häälel... ,Aga sa ei taha minust aru saada. Just 
sellepärast ei pea sa onuga nii edevat mängu mängima — 
ja naerma!“ 


»Ah, naermise tahad minult võõrutada. Seda ei suuda 
sa iialgi. Ja kui onu homme rohelises linnakaitsja mundris 
oma lühikeste jalgade peal nii kentsakalt edasi veereb 
nagu sinu hoolega söödetud lontkõrvad all hoovis, ja püha 
valge siidilipp ta punase higistava näo ümber lehvib, siis 
naeran ma ometi, ja olgu ma temale kümme korda tänu 

võlgu. Sest aukartuse ja sügava kirjeldamata armuga võin 
ma ainult tema peale vaadata ja mõtelda, kes nii ilus, 
pikk ja sirge ja noor on. Kas kuuled, Elsabe?“ 

»Anna!“ kõlas pool-lämmatatud hüüd keeldes kahva- 
tanud neiu huulilt, kuna ta näo ära pööris. Kasuõe viimane 
ütlus oli temasse liiga valusalt mõjunud. 

»Meie ei saa kord jälle teineteise kõnest aru — vana 
tuttav lugu,“ lisas ta viimaks vähese vaikimise järele juurde, 

Siis läksid neiud edasi. 

»Ligi kaks aastat ei ole me teda enam näinud, lõp- 
mata uudishimuline olen sellepärast, kui palju ta on muu- 
tunud,“ hakkas Anna vähe aja-pärast lapselik-elavalt jälle 
kõnelema. ,Meele poolest pidi ta ju muutuma, kuis see 
teisiti võis olla onu südi pealekäimise mõjul. Ja selle eest, 
et onu teda nii kindlalt sundis oma meeletut pintseldamist 
jätma ja kõige suuremasse Riia kaubamajasse õpilaseks 
minema, selle eest tahan küll kõige tõsisema tänuga onu 
ümmargust kätt suudelda. 

Mäherdune hull mõte see ka oli! Raehärra uhke võsu 
Prits Hell lihtne värvidesegaja, kes tänulikult kummardades 
õlise mütsi kullakarvalistelt juustelt tõmbab, kui keegi 
kõrtsmik või kraamimüüja hästi kirju sildi tellib, mille 
peale palju värvi ära kulub. 

Vagusas kirjutustoas istuda ja lõpmata numbriteridasid 
kokku arvata olla kõige igavam ja vaimuvaesem töö ilma 
peal, ütles ta sel ajal, kui ta kunstijängrina vägisi ära 
joosta tahtis. Nüüd aga peab ta meid tänama. Kauba- 
härrana on ta JH vanematelt päritud seisuses ja auväärt 
gildi osaline. 

»Ning sinult niiviisi uhkele Anna Dorotheale meeldiv 
ja sünnis,“ salvas vagune Elsabe kibedalt sekka. ,Et sinul 
võimatu on oma ,kõrgest seisusest“ alla astuda, pidi Prits 
oma pühama südamesunni armutult lämmatama ning vastu- 
meelsesse ametisse astuma... Kui meisterlikult sa selleks 
otstarbeks onu meelitada oskasid. See oli väga vähe ilus, 
Anna!“ 

»Kas sa kade oled, vaikne kivikuju? Sinu käest küll 
ei küsinud sellel tähtsal tunnil keegi nõu,“ — kui lõikavat 
kõla omas ilusa neiu muidu nii mahe hääl — ,aga mis 
tead ka sina, kes iga päev ainult keedupottide ja pesu- 
kompsude vahel talitab, nagu ei oleks midagi muud täht- 
samat maailmas, pühamatest südametundmustest. 

Aga ma viidan ülekohtuselt su aega. Sinul on ju veel 
tuhat tööd vanikute ja pidulippude kallal, ja mina võin 
üksigi oma armsamat oodata,“ lõpetas ilus neiu oma haa- 
vava kõne. ,Mine juba ees koju!“ 

Sõna lausumata, ehk küll sügavasti haavatud, astus 
Elšabe ühe valli serval kasvava noore pärna alla ja vaatas 
kaua üksisilmi mustja merepinna poole. Siis pööris ta 
kurval näol pikkamisi ümber ja ütles vagusi: 

»Sa oled kord jälle hästi — lapsik, nagu tihti ennegi. 
Sellegi pärast ei või ma sind nii hilisel tunnil üksi jätta. 
Onu satub liiga suurde muresse su pärast. Mis meile osaks 
antud, saab kodus kätte kantud — ootamata ja lugupida- 
matagi. Tule koju!“ 

Trotslikult pööris Anna kasuõele selja, Aga kui ta 
omakorda pimeduses puhkava mere poole vaadanud, ilma 
et kõige vähemat purje varjugi oleks näha olnud, võttis ta 
pika kleidiääre üles ja hakkas kodu poole sammuma. 


Säravas selguses tõusis teisel hommikul päike pilvita 
taevavõlvile. ; 

Vara juba olid P. linnaisad rahupidu auks vallil seis- 
vate suurtükkide raudsed suud hüüdma pannud, ja nüüd 
täitis vali kirikukellade helin õhku. 

Nagu merelained voolasid ümberkaudsed talupojad 
läbi linna väravate, ja majades oli ütlemata rutt ning tõtta- 
mine pidurongiks ja jumalateenistuse ajaks valmis saada. 

Iseäraline kiire valitses härra Bohnsaki toredates tuba- 
des. Hilja hommikul alles oli oodatud heeringalaev linna 

alla jõudnud ja kauge kasupoja pidule toonud. Ning 
vaevalt oli esimene tervitus möödas, kui ruumikas reisitõld 
trepi ette veeres ja maalt tuttava rohkeliikmelise perekonna 
tervelt ja täielt pidukülalisteks tõi. 

Elsabel, kelle noortel õlgadel terve suure majapida- 
mise mure lasus, olid mõlemad käed tööd täis ootamatult 
majja sadanud külaliste toimetamisega. Anna aga naeris 
ja naljatas igatsusega oodatud tädipoja seltsis suures saalis, 
ilma et tal meeldegi oleks tulnud kasuõele abiks olla. 

Väikeses riietetoas saali kõrval ajas onu Bohnsak 
ähkides ja higist nõretaval näol kitsast piduülikonda oma 
lihava keha ümber ning pahandas seal vahel saalis viibi- 
vate noorte inimeste heleda ja mureta naeru üle, mis ühte-° 
lugu läbi seina kajas ja kellede südameloost ta Anna targa 
ettevaatuse tõttu veel midagi ei teadnud. 

Mis oli edeval tüdrukul nii palju noore, tähtsuseta ja 
varata piimahabemega kõnelda, kes tal pika lahutuse tõttu 
poolteed ununud oleks võinud olla, mõtles onu vihaga ja 
venitas kannatamatult rohelise kuue kitsaid käiseid sirgeks. 

Aga seal sündis õnnetus. 

Õndsast isast, kes ka linnaväes lipukandja olnud, 
päritud ning seniajani aukartusega hoitud ja kantud kuub 
ei olnud pahatujude vastamiseks enam küllalt tugev. Nagu 
lõigatud lagunes hapraksläinud õmblus ühest ära, ja onu 
hästipestud särgikäised ilmusid läikivas valguses nähtavale. 

»Anna!“ hüüdis paks mees ehmatades. Sest vaevalt 
veerand tunni pärast pidi ta ju valmis ehitult pidurongi 
eel sammuma. 

»Too nõel ja niiti!“ 

Silmapilk lendas saaliuks laiali, ja uudishimuliselt 
jooksis Anna üle läve. 

Aga onu veidrat äpardust nähes lõi ta käed üle pea 
ja purskas naerma nii heledalt ja lustiliselt, nagu oleks 
auväärt pidukuub aina tema meeleheaks katkenud. 

»Kui kena, kui ütlemata tore sa oma uutmoodi mund- 
ris välja näed, onu!“ hüüdis ta, poolhingetu naerust. 

»Palun, onu, just nii mine pidule!..* 

Kohmetult vaatas onu ülemeelse tüdruku otsa. 

»Ära tee mind vihaseks,“ urises ta poolähvardavalt. 
»lule, õmble hargunud koht kinni!“ 

»Aga ma ei või ju, kulla kallis onu. Lausa patt 
oleks ligimestele nii ilusat vaatepilti keelda,“ hüüdis neiu 
ikka veel naerdes. 

Vaheajal oli ka härra Bohnsaki saalis olev kasupoeg 
Prits lähemale astunud. 

Armsäma vallatut naeru nähes läks ta ilus nägu kortsu, 
ning tõsisel häälel manitses ta omalt poolt: 

»Ära ole lapsik, Anna, ja tee, mis onu nõuab!“ 

»Aga "taevane heldus,“ lõi Anna veidra ehmatusega 
käed risti ja sirutas oma peenikesed sõrmed kiitust oodates 
meeste ette. ,Ma ei või ju mingil viisil teie tahtmist 
täita... Ma ei oska koguni mitte õmmelda... Kutsuge 
Elsabe !“ 

Tõesti pidigi Elsabe kutsutama, kes sõna lausumata ja 
nobedasti vea ära parandas ning kelle pähe onu oma 
ääreni täidetud pahameele-karika palgaks välja valas. 

»Kui sina oma kohuseid hoolsamini täidaksid ja majas 
paremat korda peaksid, ei käriseks kuued, kui neid tarvis 
selga ajada,“ ütles vihane mees targalt ja surus kolmenur- 
gelise mundrikübara kõrge paruka peale. 

»Aga või säärased nagu sina ja kes teab veel tänada 
oskavad, etsind lapsest saadik söötnud ja kasvatanud olen,“ 
sähvas ta veel, käsi ukselingi küljes, lõikavalt ja tõttas siis 
nii kiiresti minema kui lühikesed jalad iial lubasid. 

»Vaene Elsabe, sinu tee näib ühesugune okkaline 
olevat, ehk "sa küll perenaisena onu vara võtmeid puusal 
kannad,“ lausus tädipoeg osavõtlikult, vagusa neiu kõrva 
astudes, kes kahvatanud näol ukse poole vaatas, millest 
kurjustav onu välja tormanud, 

»Aga Anna on süüdi. Ta ei oleks sallima pidanud...“ 

Kurvalt naeratades vaatas Elsabe kasuvenna peale. 

»Onu tujud muutuvad tihti ka siis pahaks, kui Annat 
lähedalgi pole... Olen nendega ammugi juba harjunud,“ 
sõnas ta vabandades. Siis korjas ta värisevail käsil niidid 
ja käärid kokku ja läks toast välja, 

»Miks ei trööstinud sa meie ilmsüüta laidetud kasu- 
õde sõnagagi?“ ütles Prits imeks parmes Anna Dorotheale, 
kui nad juba teel kiriku poole olid. 

»Ja nii üksi lased sa teda kõiki majatöid teha ja 
muret kanda.“ 

»Ha, ha, ha,“ naeris ilus neiu ülivaljusti. ,,Kui mina 
teda ikka ja alati trööstida tahaksin, oleks mul palju teha. 
Kuulsid ju, et see onu erarõõm on Elsabega tõrelda. Aga 
ta oma süül Kes käsib teda alati nii vagalt kannatades 
silmad maha lüüa, kui onu riidleb. Kui ta asjata süüdis- 
tustele vastu hakkaks, oleks onu taltsam. Ja mis töösse 
puutub... muud armsamat ta ju ei tunnegi. Tema paleus 
oleks vististi kuskil töörikkas käsitöölise perekonnas pere- 
naist mängida, nii — mõne vaese maalmeistri juures,“ lisas 
ta väljakutsuva pilkenaeruga veidi julgelt noormehe silma 
vaadates juurde, kellel aga selle pilgu all häbiline pahan- 
dusepuna üle näo jooksis... 


Pidu-jumalateenistus oli möödas. 

Kelladehelina, pühaliku pasunamängu ja lehvivate 
lippude saatel tõttasid P. linnas olev keiserlik sõjavägi ja 
linnakodanikkude roodud rohelistes ja sinistes mundrites 
kirikutest ja rändasid: sõdurid väikesele turuplatsile, kuhti 
nende jaoks lauad olid kaetud, ja kodanikud gildimajadesse 
pidusöögile. 

Õhtul särasid mõlemad gildisaalid autuledest, sest 
nüüd algasid linna tähtsamate perekondade nooremad liik- 
med oma pidu. 

Pikalisel veereval tantsutaktil, mida pidule kutsutud 
väemuusikandid trompeetidel ja viledel puhusid, liikusid 

auväärt kodanikkude pojad tõsisel näol ja tähtsal sammul 
oma naisterahvastega tantsupõrandal. —Selleaegse valju 
kombe-eeskirja järele pidi iga aumees tantsides mantlit 
õlgadel kandma ja mõistlikult ilma liiga kõrgete hüpete 
ja äkiliste keerutusteta tantsima, ehk vastasel korral leisika 
vaha trahviks maksma. 

Ka pidi ta lõbus ja aupaklik naisterahvaste vastu 
olema ja neile mõdu, õlut ja veini kostitamiseks tooma, 
aga siiski mitte rohkem kui kolme riigitaalri väärtuses... 


Noorte tantsijate seas, kes pidurõõmu maitsid, veeris 
ka raehärra Bohnsak oma ilusa kasutütrega mööda saali- 
põrandat. 

Mõlemate näod helkisid lõkendavas punas. Vanaldasel 
onul rõõmu ja uhkuse pärast, et tal raske paksu keha ja 
parukaga kaetud palja pealae kiuste ometi kõige ilusam 
tantsijanna kaenlas. oli, ja noorel Anna Dorotheal paha- 
meele, jah, päris selge pahameele ja viha pärast — tädi- 
poeg Pritsu peale. 

Kuis võis ta ometi ikka veel nii nihkumata kindlasti 
oma sõgedate ,kunsti“ mõtete paelus olla, kuna ta ometi 
ammugi teadis, et ilus armuke maalimist ja pintseldamist 
hinge põhjani vihkas. Ja kui naeruväärt põhjusel nad enne 
pidule tulekut sõnavahetusse sattunud. Just nagu kiusu 
pärast hommikust lugu korrata tahes oli ta just temalt, 
Anna Dorothealt, kes oma ilusaid saledaid sõrmi kõige 
töö kui tule eest hoidis, nõudnud, et ta tema pool-lahtised 
mantliaasad kinni õmbleks... 

Ja kui see ka Pritsu mantel»oli, seda ta pidi ometi 
teadma, et ta õmmelda ei osanud ja iialgi toatüdruku tööd 
tegema ei hakanud. Kui tulevasel kaubahärra abikaasal 
polnud tal ju seda ilmaski tarvis. Ega ta ometi mõne 
viletsa maalmeistri naiseks ei hakkavat, kes kehvuse või 
näljagagi võideldes hommikust õhtuni määrdinud näo ja 
sasis juustega keetma ja küürima pidi, oli ta veel uhkelt 
juurde lisanud, 

Aga see viimane seletus oli Pritsu äkisti hirmus tõsi- 
seks teinud. 

Külmal näoilmel ja uurival pilgul oli ta Anna. õrna 
käe kõvasti pihku võtnud ja kindlasti ning tungivalt küsinud: 

»Aga kui ma nüüd ometi mitte kaubahärra, vaid lihtne 
maalija olen, tahaksid -sa mulle sel korral oma ja-sõna 
jalge ette visata? Ma ei taha ometi uskuda, et sa, minust 
enesest lugu pidamata, ainult sinu poolt lapsikult kõrgeks 
hinnatud kaubahärra seisuse tõttu mu naiseks saada luba- 
sid. Vasta!“ 

Mäherdune toores ja taktita komme oma küsimustega 
nii otseteed peale tükkida, oli Anna Dorotheal vihaga läbi 
pea käinud. 

Aga ärritatud meeleolul ei lubanud: ta järsk loomus 
teda iialgi kaua karmikujulist vastust otsida, Ja nii oli ta, 
ehk küll Elsabe, näost valge kui lina, teda keeldes tagasi 
tahtis hoida, leekivail silmil Pritsu ette tormanud ja 
vihast kähiseval häälel tall€ otse näkku karjunud: 

»Muidugi pean sõna ainult siis, kui sa oma seisusesse 
jääd. Pintslikangelasena pole sa rohkem väärt. mu mee- 
lest kui tolm mu jalge peal — pead sa teadma!“ 

Aga ta oli isegi ehmatanud noormehe ähvardava 
silma ja lõkke eest, mis tal üle näo lennanud; ja pool- 
kartes oli ta oma ägedaid sõnu pehmitada tahtnud. Kuid 
selleks ei jäänud enam mahti. .Põlgaval näol oli Prits 
temale selja pöörnud ja toast välja läinud ega kõigel 
päeval enam sõnagi temaga rääkinud. 

Ja nüüd toetus ta ka pidusaalis külmalt ja kalgilt 
ühe akna najal ja ei tulnud kordagi Anna Dorothead tant- 
sima viima. 

Aga olgu! Anna Dorothea teadis sellegi pärast, mis 
ta võimuses seisis. Kui ta täna ka kangekaelselt tõrkus, 
homme istus ta muidugi jälle ilusa neiu jalge ees ja kin- 
nitas ühtelugu, et ta ilma temata elada ei võivat. Ja olgu 
ka, et Anna Dorothea isegi ära tundis, et ta teda — pisut 
rängasti oli pahandanud, lahket sõna ei tahtnud ta temale 

ometi sellegi pärast enne ütelda, kuni ta kindlasti ja tõsi- 
selt ei tõotanud igavesti kõik pintseldamise naljad ja jutud 
kõrvale jätta, juba sellelgi põhjusel, et edaspidi. enam nii 
inetut tüli ei tuleks... Seni aga tahtis ta Pritsu trotsiks 
onu Bohnsakiga tantsida, kui palju onu lühikesed jalad 
iial suutsid. Prits ei pidanud arvama, et ta tema eemal- 
seismise pärast kurb oli — iialgi. 

Ja ta tantsis, ehk küll ta kerged jalad nii virgalt üle 
libeda põranda käia ei tahtnud kui muidu ja ta tihti puh- 
kama pidi. 

Kesköö jõudis kätte, ja onu, kes, ilusa kasutütre õhi- 
nal noor püüdes olla, veel vaevalt hinge tagasi sai, ehk ta 
seda küll mingi hinna eest poleks tunnistanud, manitses 
kojuminekule. 

Pool-vastumeelt, poolkurvalt kuulis neiu sõna. 

Veel viimse pilguni oli ta Pritsu lähenemist lootnud, 
kuid asjata.  Ühteviisi tõsiselt vaikides oli pahandatud 
noormees vaheliti kätel akna näjal toetunud ning viimaks 
koguni ära kadunud. ' Elsabe, kes palju vähem tantsis kui 
Anna kaa teadis ütelda, et ta J4ba a koju 
läinud . 


Teisel hommikul valitses P. linna uulitsatel veel täie- 
line pidutuju. 

Lipud lehvisid, vanikud ja nadtsd puud olid alles 
rohelised ja värsked, ja rõõmus rahvas kõndis pühitsedes 
majade vahel. Ka härra Bohnsakil oli nõu tänast päeva 
veel pidustada. 

Vähe maad linnast eemal, kenal kõrgel jõekaldal oli 
ta uue hollandi tuuleveski ehitada lasknud, mida ta, ehk 
küll veel mitte täiesti valmis, rahupüha mälestuseks ja 
majas viibivate külaliste auks nüüd pühalikult õnnis- 
tada tahtis. 

Vara hommikul juba olid teenijad käsu saanud veski 
läheduses seisvas uues elumajas külaliste tulekuks kõik 

korda seada. Ning aegsasti peale lõunat astusid pidulised 
teele, härra Bohnsaki järele, kes oma ilusa kasutütrega teed 
näidates ees kõndis, kuna teised paarikaupa järele tulid.; 


Anna Dorotheal oli väga paha öö ja hommik olnud. 
Ehk ta küll ootas ja lootis, et tõreldud armuke järele andes 
läheneb, ei paistnud sellel allaandmise mõtetki olevat. 
Vaikne ja liikumata näost, nagu ei oleks midagi põrutavat 
sündinud, leidis noormees küllalt mahti teiste külaliste ja 
Elsabega kõnelda: ning isegi naljatada, kuna ta ütlemata 
osavasti Anna Dorothea lähedusest eemale hoidus. 

Ja ilusa neiu silmad olid ometi mida kauemini seda 
valusama igatsusega ta poole vaadanud, ja ka Elsabe oli 
paar korda lepitust sobitada püüdnud... 

. Mis võis ta selle ette, et loomus talle nii ägeda 
ja rapsaka meelsuse kaasa annud, mis nii kergesti piirita 
vihas üle kees, ja miks oli Prits teda nii väga ärritanud, 
ta tundis teda ju lapsest saadik? 

Nii käisid tal vihaselt kahetsedes mõtted läbi pea, 
kuna ta poolviivitades, pooltrotslikult mahedalt naeratava 
onu käekõrva astus. Prits ju seisis jällegi eemal ja oli 
maalt perekonna plikaohtu ninatarga tütrekesega nii huvi- 
tavas jutus, et ta ei näinud ega kuulnud, mis ta ümber 
sündis. 

Teel kõneles onu Bohnsak ühtelugu, ilma et Anna > 
Dorotheal jõudu oleks olnud kõigest aru saada ja kõike 
tähele panna. Korraga aga jäi ta imeks pannes seisma, 
sest onu mesilibe hääl oli praegu tõotanud: 

»Ja uue veski, maja ning juurdekuuluva suure krundi 
kirjutaksin sinu nime peale, sinu puutumatuks ja jäädavaks 
omanduseks. “ 

»Aga miks siis, onu?“ küsis Anna Dorothea, pärani 
silmil rääkija otsa vaadates. 

»Oh, kuidas sa nüüd jälle nii — - tähelepanematult 
küsid!“ kaebas raehärra imelises kimbatuses silmi pööri- 
tades, et Annat jälle suur naeruhimu tabas. 

»Muidugi, et ma sind oma taevani austatud, kätel 
kantavaks ilusaks prouaks sooviksin. Ma ütlesin ju, mul 
oleks ütlemata armas, kui sind täna oma kihlatud mõrsjana 
uues veskimajas meie võõrastele võiksin esitada. Ega see 
ju raske võiks olla, jõuka ja austatud raehärra tulevase 
prouana üles astuda. Ja vaba — oled sa ju ometi, kas 
pole tõsi?“ 

»Vaba, vaba kui lind oksa peal ja õhk taeva-alusel,* 
kõlas äkiline ja vihane vastus... 

Ja siis sündis Anna Dorothea ilusal näol, mis onu kõne 
mõjul kord lubjakarva kahvatust kannud, huvitav muutus. 

Võidurõõmsalt naeratades, sest tal oli äkisti väga tark 
mõte tulnud, vaatas ta vanaldase mehe armupimestatud 
silma ja lausus kelmilt: 

»Täna olen valmis kõik tegema, mis mu väga aus- 
tatud onu. nõuab, aga mis homme sünnib, selle eest ma 
ei vastuta. Ning sellepärast peaks sind õige kardetava 
mõrsja-peigmehe kuulutuse eest hoiatama. Kas ei ole õige, 
kõrgeauline raehärra ?“ 

See oli leegi õhutamine. 

»Õigel mehel on õnneline täna peaasi, ta ei karda 
takistusi, mis ehk homme tulla võivad,“ kostis härra Bohn- 
sak, omale uhkesti vastu rindu lüües. ,Ja kuigi mu silma- 
teral homme lust peaks olema paha nägu teha, Johann 
Friedrich Bohnsak on mees, "keda seegi ei eksita. Lahke 
saatus on temale küllalt varandust jaganud, mis ta ilusa 
tuvikese meelt rõõmustada ja südant õnnestada võib. Ta 
ei ole vaene mees nagu mõni noor tuisulane, kes nõnda- 
nimetatud aateid ja kunsti taga ajab, millest keegi ei ela 
ega keha kata...“ 

Need olid Anna Dorothea omad eilsed sõnad ja 
mõtted, aga täna ei näinud nad talle meeldivat, sest ta 
kostis korraga lühidalt ja karedalt: ,saame näha!“ ja 
astus edasi. 

Johann Friedrich Bohnsaki Jumala auks ja ligimeste 
kasuks ehitatud veski säras tõesti toredas piduehtes. 

Veski peast ning alumise ehituse katuselt lehvisid 
kirjud lipud lugemata hulgal, kuna neli tiiba ümberpunu- 
tud rohelistest okstest ja punastest lilledest aina nõretasid. 
Võõraste lähenemisel pandi veski ringkäigu peale 
paigutatud kahe sõjaväsinud suurtüki roostetanud suud 
mürisema, ning alandlikult lähikonnas seisvad töölised ja 
muu rahvas täitsid õhku valju hurrahüüdmisega. 
Kõige suuremat hoolt oli aga piduandja käsul elu- 
maja ja söögilaua ehtimiseks ja katmiseks tarvitatud, ning 
töökiirel punanenud põskedega ja rahulolevate silmadega 
silmitses Elsabe, keda juba ammu pidumajja ette oli saa- 
detud, oma tööd. Lükkas siin üht tooli, seal üht taldrikut pare- 
male paigale ja lõi siis suured tiivuksed võõraste ees lahti. 
Kahisevas valges siidikleidis, mustad käharjuuksed 
lahtiselt õlgadel ja tore lillekimp, mille ehitajameister ves- 
kit vaadates annud, peenikeste sõrmede vahel, astus Anna 
Dorothea kui kõige kallim piduline peremehe käekõrval 
üle läve. 
Nende taga teised pidulised ja Prits, kes käe lahkelt 
tervitades kõrval seisva Elsabe poole välja sirutas. 
i Aga kuna Anna Dorothea uhke silm ennist kasuõest 

mööda oli lennanud, nagu ei oleks teda olemaski, välkus 
nüüd nii hävitav pilk Elsabe peale, et neiu kohkudes oma 
käe noormehe pihust tagasi tõmbas... 

Siis istusid kõik lauda. Anna Dorothea onu paremal 
käel eesotsas ning laidetud pintslikangelane pidulaua lõpul 
Elsabe pahemal käel, kellel aga vähe aega oli pühitsedes 
viibida ja lauakõnesid kuulatada, mida rõõmsad pidulised 
üksteise õhinal lõpmata reas pidasid. 

Nii ei teadnud ta midagi onu Bohnsaki peakõne lille- 
rikkast sissejuhatusest, vaid jäi jälle kord köögist laua äärde 
lipsates Loti naisena seisma, kui onu rõõmu ning hästi- 
valmistatud pidulaua toodete mõjul läikivail silmil ja tähtsa 
rõhuga nimetas: 

»Ja nüüd, kõrgestiaustatud pidulised, teatan teile õnne- 
liselt, et mu seniaegne ilus kaitsealune Anna Dorothea 

Bohnsak end tänasel tähtsal päeval, mil me minu uue 
veski ja maja pühitsuseks klaasid tühjendasime ja mis 
tulevikus minu mõrsja täieliseks omanduseks kirjutatakse 
— minu, raehärra Johann Friedrich Bohnsakiga kih- 
lanud on.“ 

»Heldene Jumal, mis see tähendab?“ libises väriseval 
helil üle Elsabe ehmatusest valgete huulte, mida aga keegi 
ei kuulnud. Sest mürisev elagulaul kõlas läbi saali, ning 
head sugulased ja sõbrad tungisid vaimustatult mõrsjapaarile 
õnne soovima. 

Teiste seas ligines ka Prits, arusaamata sündmuse 
pärast veidi tõrges Elsabe käekõrval, ning ütles peale õnne- 
soovi oma selge kõlava häälega: 

»Armas onu, luba oma õnne- ja rõõmutunnil ka meile 
lahket tähelepanemist! Ma palun sinult kui kasuisalt ja 
eestkostjalt oma armsa mõrsja kätt!“ 

»Prits!“ kähises lõikavalt ja ahastavalt korraga üle 
ilusa Anna Dorothea ehmatusest siniseks läinud huulte, 
kuna ta'aga sellegi pärast mahti leidis ruttu niisama ehma- 
tanud Elsabe käsivarde kinni hakata ja muidu nii kind- 
lajalgset neiut nagu kerget sulekest välgukiirusel, kõrval- 
olevasse kambri tõugata, mille uksel nad just seisid. 

Siis astus ta ruttu tädipoja ette ja sosistas leekivail 
silmil: ° 

»Jumala pärast, Prits, ära minu pärast kahkle! Kih- 
lus onuga on ainult — komet, millega sind — karistada 
tahtsin. Homme olen jälle sinu oma.“ 

Aga kivikülmal pilgul taganes noormees, kuna ta 
koguni vagusi sõnas: 

»Ma ei mõista, mis sa räägid.“ 

Siis astus ta üle kambri läve ja võttis Elsabe käe 
uuesti pihku. | 

»Prits, taeva pärast, mõtle, mis sa teed,“ palus see, 
üle kõige keha vabisedes ja oma kätt lahti kiskudes. 
Mäe 

»Ah soo; ka sinul on õudne näljase maalmeistri 
kaasaks saada. Onu laeni täidetud majas on julgem tüd- 
rukuna teenida. Muidugi, kust siis sinagi parem võid olla 
kui see kahekeelne tokk seal —“ lausus ärritatud noor- 
mees kibedal toonil ja tahtis tagasi astuda. 

»Jumala pärast, ära saa minust*valesti aru! Aga 
Anna — mõtle järele, sa ei võiks teda ometi unustada — 
ja meelega ei tahtnud ta sulle vististi haiget“ teha. Ta 
kergemeel ja kärsitus...“ 

»See kergemeel, mis minu arust aga rohkemal mõõdul 
tarkus, kaval tarkus on, teeb ta rikka onu rikkaks prouaks. 
Sa võid'uskuda, et mul iial asja ei ole teda taga kahetseda... 
Ja nüüd veel kord: tahad sa mu tulevast ,nälja-elu“ jagada 
või mitte?“ " 

Sõna lausumata, aga õnnest nii säravail silmil, nagu 
oleks kehva kunstniku abikaasa olla kõige kuldsem põli 
taeva all, astus Elsabe kindlal sammul pika tädipoja kõrvale. 
Ja siis seisid nad korraga jälle imestava onu ees, kes, koos 
valjusti üksteisest läbi rääkivate ja naervate piduliste hulgaga, 
kõrval sündinud sõnavahetusest midagi polnud märganud. 

»Me palume ju ikka alles sinu luba, onu!“ ütles 
Prits rõõmsalt naeratades. 

»S00, S00! või ka sinul, kasupoeg, on tahtmine oma 
kaela abielu kuldikke alla painutada,“ ütles onu [aial heategija 
toonil. ,S00, soo. Noh, kui sinul selleks varandust küünib! 
Elsabe, tead sa, on vaene, ja tarvitab alles minu arm —“ 

»Teinekord, . onu, räägime sellest. Nüüd ole hea ja 
anna ka meie kihlus teada,“ tungis Prits pisut punastades 
peale. 

Ja siis kõlas raehärra rammus hääl jälle kuulutades 
üle pidusaali. Ja imestavad pidulised tõttasid ka teisele 
paarile õnne soovima, ehk küll vähema vaimustusega. Sest 
teadmata oli, kas see uus paar iialgi nii toredat pidulauda 
suutis katta ja nii tuliseid veinisid tellida kui esimene peig- 
mees... 

Nii oli ilusa Anna Dorothea igatsusega oodatud peiu 
äkisti halvakspeetud kasuõe omaks saanud. Ning jäigi 
seks, ehk küll uhke neiu teisel päeval niihästi liigutavas 
alanduses kui ägedas trotsimisess oma ,hirmus mõtlemata 
tegu“ südamest kahetses ja heaks teha püüdis. Ka onu 
Bohnsak ei annud kord saadud sõna enam tagasi, ja nii 
ei saanud haruldase kihluspidu tagajärg muud olla kui 
kahekordne pulm. 

Sest härra Bohnsak arvas targasti, et varblane pihus 
kindlam on omaks nimetada kui katusel. Ja Prits, kes pea 
jälle ametisse pidi tõttama, soovis Elsabed, kelle põli kasu- 
isa majas nüüd koguni väljakannatamatuks kippus minema, 
kaasa võtta. 

Ja nii siis tuli, et ühel ilusal hommikul, kui kauba- 
härra Werneri heeringalaeval, mis vaheajal linaseemnetega 
oli täidetud, ankur üles vinnati ja harilik jumalagajätmis- 
suurtükipauk üle väikese veel sügavas hommikurahus uinuva 
linna põrus, kaks reisijat nimetatud laeva lael niiskeil 
silmil armsa nooruskodu poole tagasi vaatasid. 

»Nagu kuldne, imeõnneline ja armas unenägu on 
viimased päevad mu seniaegses rõõmuvaeses ja labases 
elus tundunud. Aga armsa unenäo järel tuleb tihti kohu- 
tav ärkamine. Kui sa edaspidi kahetsema hakkad, et sa 
end nii järsku minu külge sidusid, Prits!“ sosistas Elsabe 
poolkartlikult, noore abikaasa kätt võttes. 

»Arvad sa, naisuke?“ ütles Prits naeratades. ,Mis 
kahetsemisse puutub, seal luba see toimetus minu kätte. 
Kas sa oled iial kuulnud mõnd inimest pahandavat, et ta 
liiga kärme olnud õnne tabamises, ehk et helde saatus 
temale liiga hea ja armsa seltsilise annud. Aga üht asja 
kahetsen küll valusasti, et ma nimelt ammu juba kindla- 
mini sinu poole ei hoidnud ja tähelepanematult sind üle- 
meelsest kasuõest, keda sina veel vabandasidki, ja külma- 
südamelisest onust piinata ja halvaks pidada lasksin, kuna 
sa igal ajal armastuseväärilisem olid kui need, kes sulle 
ülekohut tegid. See on minu suur ülekohus, millest ma ei 

tea, kas mu väike kahvatu noorik seda iialgi unustada 
suudab,“ lõpetas Prits, noorikut sellegi pärast rahulikult 
kaenla võttes. 

»Oh Prits! täielise särava õnne valguses on tumedatel 
mineviku mälestustel nii vähe elujõudu kui öö varjudel 
hiilgava koidupuna ees. Sa ei usu ju isegi, et mul sinule 
midagi andeks anda oleks,“ tõendas noorik, armsa kelmu- 
sega mehe silmi vaadates. 

Siis läksid nad käsikäes alla kapteni lahkesti lubatud 
kajutisse, sest hommik oli külm, ja rõsine sügiseõhk ei 
meelitanud kunagi väljas olema. 


Mõni kuu peale pulmi, mil sügis oma külmade tuulte 
ja vihmavalingutega P. linnas juba päris koduseks saanud, 
astus härra Bohnsak elutuppa oma uhke proua juurde, kelle 
ilus otsaesine paraku vahet pidamata sügisese taevaga võidu 
pilvis ja vingus seisis. 

»Ometi -kord ka pisut headmeelt pahanduste ja ohv- 
rite järele!“ hüüdis paks härra lõõtsutades ja pühkis pur- 
purpunase siidirätiga higi otsa pealt. 

»Kui palju te kõik kolm, kes minu abita kerjama 
oleksite pidanud minema, mulle lapsest saadik kasvatades 
ja söötes kulu olete teinud, ei oska nii järsku üteldagi. 
Seal oleks küll õigus ja kohus, et mulle pisutki rõõmu 
- tehtaks ehk vähemalt lahket nägugi näidataks...“ 

»See on hoop, mis vististi mööda tabada ei tohtinud,“ 
ütles Anna Dorothea külmavereliselt õlgu nihutades. , Kahju, 
kõik inimesed ei oska ühetasa täpselt arvestada !“ 

Härra Bohnsak kõneles eksitamata edasi: , Täna hom- 
miku nüüd tuuakse mulle Selhauseni kaubamajast sõnum, 
et laev, mis eile soolaga sadamasse jõudnud, ka minu 
jaoks paki kaasa toonud. Ma saatsin kohe kutsari järele, 
ja nüüd on pakk, mis lai ja väga madal oli ja mind lahti 

tehes lõpmata imestusega täitis, minu toas. Tule vaatama, 
see tahab sindki huvitada.“ 

Vastumeelt tõusis noorik käsku täitma. 

Pikal väsinud sammul käis ta mehe järel, kes elavalt 
kõneldes kärmesti oma lühikestel jalgadel ees sibas. Ukse 
peal jäi ta imestades seisma... 

,Eh hei, seda ei-oleks sa iial teadnud aimata,“ nae- 
ris härra Bohnsak käsi hõõrudes ja suures toredas kuld- 
raamis laua najale toetatud pildi ees edasi-tagasi keksides. 

Niisugune uhke maal! Ja kes on selle maalinud? 
Prits, meie laidetud ja kümnel kombel tagasitõrjutud kunsti- 
jünger! 

Kirjutab see kaval vend mulle seal: 

Ehk küll kaupmeheks sunnitud, ei olevat ta ometi 
vägevama sisemise hääle vastu panna suutnud, vaid maali- 
nud ja õppinud igal vabal silmapilgul, mis tal kontoritööst 
üle jäänud. Ja nüüd olevat ta õnnelikult niikaugel, et ta 
põlatud kaupmehe-ametile jäädavalt selga võivat pöörda 
ja tuleval kevadel oma armsa Elsabe seltsis välismaale 
minna tahtvat, kus tal heade sõprade soovitusel lootus olla 
ühes kuulsas maalimiskoolis õpetust ja ka tööd leida. Üldse 
käia ta käsi väga hästi, ning selle pildi saatvat ta minule 
väikeseks tänumärgiks kõigi saadud heategude eest. 

Ka sind paluda ta selle pildi kui ühe noorpõlve 
mälestuse peale vaadata... > 

Kas ei ole toredasti väljamõeldud annetus?. .“ 

Ja uhkes rõõmus silus väike härra aimamata üle pil- 
dil oleva nooriku näo. Elusalt uksel seisev proua talle 
sääraseks südamelõbuks küll vaevalt luba oleks annud. 

Lumivalge näost, silmis põleva viha leek, seisis Anna 
Dorothea kiidetud pildi ees. 

Pilvist ilmunud käsi hallis plekitud maalijakäises oli 
Pritsu oma. See oli selge. Tema aga põgenes Pritsu 
pakutud lillede eest ja surus peidetud oad — onu Bohn- 
saki, oakoti, — armul vastu rinda. Kuidas tohtis ta seda 
õnnetut sündmust, mis tal muidugi ju ei öösi ega päeva 

rahu ei annud, talle veel pildina silmade ette maalida. 
Seda ei tahtnud ta kannatada. 

Ja see tuju, mida, nagu teame, muidu küll oma üle 
valvav ilus proua suurtel hingevapustustel näidata armas- 
tas, tuli kord jälle täies ägeduses nähtavale. Kramplikult 
kätega veheldes ja jalgu tampides karjus ta vihast väri- 
seval häälel: 

»Ära, viige ära mu Silma eest see neetud põrgu 
kunsttükk! Ainult minu pilkamiseks ja teotuseks on ta 
selle oma petiste kätega maalinud. Ma ei taha seda iialgi 
näha!“ 

Asjata olid kõik härra Bohnsaki ettepanekud ja aland- 
likud palved. Kõiges suures majas ei küündinud nurga- 
kestki vihatud pildi jaoks. 

Ning et härra Bohnsak pildist, mille ta nii suure 
uhkuse ja heameelega vastu võtnud ja milles ta oma väi- 
keste töntside silmadega midagi paha ega kahtlast ei osa- 
nud näha, lahkuda ei tahtnud, paigutati see uue veski elu- 
majja. 

Ja kui talle ka seal proua Anna põlgusel paik keeldi, 
rändas ta viimaks tolmusesse veskikotta. 

Seal ta-seisis kaua, kaua aastaid ainult tolmuste 
jahukottide ja veskiliste nähtaval, sest et, nagu juba tut- 
tav, vana jutu järele teda keegi oma kohalt viia ei söan- 
danud. Aga aeg kõik asjad lõpetab. 

Täna ei ole vana veskit ega pilti enam olemas. 

Mõlemad hävitas mõne aasta eest tuli. 

Ainult kivi veskimüüris ehitaja nimekirjaga pääsis ja 
seisab nüüd Pärnu linna muuseumis. 

